สศค.มึนเงินกู้ฟื้นฟูบานตามน้ำทะลัก
คลังมึนงบฟื้นฟูประเทศบานตามน้ำ 8-9 แสนล้าน
30 ต.ค. 2565

คลังมึนงบฟื้นฟูประเทศบานตามน้ำ 8-9 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ยังไม่ทราบรายละเอียดโครงการนิวไทยแลนด์ที่มีแผนจะกู้เงินฟื้นฟูหลังน้ำท่วม 6-8 แสนล้านบาท และกู้เงินแก้ปัญหาน้ำท่วมระยะสั้นอีก 1 แสนบาท เพราะก่อนหน้านี้สัปดาห์ที่ผ่านมาได้ประชุมร่วมกับนายกิตติรัตน์ ณ ระนอง รองนายกรัฐมนตรี และ รมว.พาณิชย์ ประเมินว่าจะใช้เงินฟื้นฟูหลังน้ำท่วม 4 แสนล้านบาท
ผู้อำนวยการ สศค. เห็นว่าการกู้เงินฟื้นฟูประเทศในระยะสั้น ควรออกพระราชกำหนด (พ.ร.ก.) ส่วนการกู้เงินในระยะยาวหากรัฐบาลต้องการกู้ 6-8 แสนล้านบาท ควรออกเป็นพระราชบัญญัติ (พ.ร.บ.) เพื่อให้สภาช่วยพิจารณาโครงการต่างๆ ให้คุ้มค่าเงินกู้มากที่สุด
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า การกู้เงินนิวไทยแลนด์ ยังไม่ชัดเจนว่า จะกู้เป็นเงินระยะสั้น กลาง ยาว จำนวนเท่าไร ซึ่งการกู้เงินจำนวนมาก ต้องมีการวางแผนในเรื่องการขยายตัวทางเศรษฐกิจ และแนวโน้มดอกเบี้ยเงินกู้ เงินกู้ในตลาด เพื่อไม่ให้มีปัญหาสัดส่วนหนี้สาธารณะเพิ่ม